Veiligheidswag by skool in Nelspruit vermoorFoto: pixabay.com ŉ Veiligheidswag is dood ná rowers toegeslaan het op ŉ laerskool in Daantjie, Nelspruit in Mpumalanga. Jasper Zwane, woordvoerder van die provinsiale departement van onderwys, het gesê die departement is geskok en hartseer oor die nuus van die moord op Zitha Philemon Joseph (59) by Sibambisene Primary School. Joseph is al sedert 2019 by die skool werksaam en is deur die skool se beheerliggaam aangestel. “Diewe het glo op 26 Augustus by die skool ingebreek en die sekuriteitswag oorval en hom vermoor. Hulle het deur die dak na die administratiewe blok beweeg om die alarm af te skakel.” Hulle het ses skootrekenaars ter waarde van R46 000 gebuit. Bonakele Majuba, provinsiale LUR vir onderwys, het die voorval ten sterkste veroordeel. Hy versoek enigiemand met inligting om die polisie in kennis te stel. Majuba sal Dinsdag die skool en familie besoek.